Diari Oficial de la Generalitat Valenciana


Sumari del DOGV 4273, del 18-06-2002 (2002/6288)

RESOLUCIÓ de 3 de juny de 2002, de la Direcció General de Personal de la Conselleria de Cultura i Educació, per la qual es convoca procediment d'adscripció als llocs de treball del primer cicle de l'Educació Secundària Obligatòria en instituts d'Educació Secundària per a funcionaris del cos de mestres.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4273

Data del DOGV
:   18-06-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/6288


Data del document
:   03-06-2002

Organisme emissor
:   Conselleria de Cultura i Educació

Tipus de document
:   Resolució

Anàlisi jurídica

 Descriptors 

:   * ensenyament secundari
    * qualificació del personal
    * concurs administratiu
    * personal docent
    * ensenyament primari

RESOLUCIÓ de 3 de juny de 2002, de la Direcció General de Personal de la Conselleria de Cultura i Educació, per la qual es convoca procediment d'adscripció als llocs de treball del primer cicle de l'Educació Secundària Obligatòria en instituts d'Educació Secundària per a funcionaris del cos de mestres. [2002/X6288]
  
La disposició final primera de les ordes de 29 i 30 de maig de 2002, de la Conselleria de Cultura i Educació, per la qual es creen unitats i llocs de treball docent, per a ser ocupats per funcionaris del cos de mestres en determinats instituts i seccions que incorporen el primer cicle d'Educació Secundària Obligatòria en el curs 2002/2003, autoritza la Direcció General de Personal per al desenvolupament del que s'hi preveu. D'altra banda, el capítol I de l'Orde de 23 gener de 1997, de la Conselleria de Cultura, Educació i Ciència, per la qual es regula el procés d'adscripció dels funcionaris del cos de mestres als llocs de treball resultants de la nova ordenació del sistema educatiu, regula l'adscripció als llocs de treball del primer cicle de l'Educació Secundària Obligatòria en instituts d'Educació Secundària.
  
En la tramitació d'esta resolució s'ha complit el que preveu l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques.
  
En virtut d'això, resolc:
  
Article 1
  
S'obri convocatòria a fi que, d'acord amb el que disposa el capítol I de l'Orde de 23 gener de 1997, de la Conselleria de Cultura, Educació i Ciència, per la qual es regula el procés d'adscripció dels funcionaris del cos de mestres als llocs de treball resultants de la nova ordenació del sistema educatiu, es cobrisquen els llocs de treball establits en els annexos I i II de l'Orde de 30 de maig de 2002, de la Conselleria de Cultura i Educació, per la qual es determinen els llocs de treball docents catalogats en instituts per a ser ocupats per funcionaris del cos de mestres.
  
Els llocs de treball dels centres establits en l'annex III de l'Orde de 29 de maig de 2002 que vénen produïts com a conseqüència de l'increment de la població escolar i que per això manquen de zona d'adscripció restringida, no es cobriran mitjançant el procediment establit en la present resolució, per haver-se realitzat ja en ells, per part de tots els centres d'àmbit d'influència, el procediment d'adscripció al qual es referix el capítol I de l'Orde de 23 de gener de 1997, de la Conselleria de Cultura, Educació i Ciència, per la qual es regula el procés d'adscripció dels funcionaris del cos de mestres als llocs de treball resultants de la nova ordenació del sistema educatiu. Dits llocs de treball es proveiran mitjançant els procediments generals establits.
  
Quan algun dels llocs de treball de les especialitats de Llengua Castellana i Anglés (LC-AN) o de Matemàtiques-Ciències de la Natura (MA-CN) resulten modificats i es reconvertisquen en Llengua i Literatura Castellana (LC), Llengua Estrangera: Anglés (AN), Matemàtiques (MA) o Ciències Naturals (CN), els mestres amb destinació definitiva en dits llocs de treball hauran de sol·licitar la readscripció en alguns dels llocs resultants dins del termini de 3 dies hàbils comptats a partir del sendemà de la publicació d'esta convocatòria en el Diari Oficial de la Generalitat Valenciana, emplenant-hi el model de l'annex V que s'acompanya a la present orde, si no ho fan, seran adscrits d'ofici en un dels llocs reconvertits.
  
Article 2
  
La participació en este procediment té caràcter voluntari. Hi poden participar els funcionaris de carrera del cos de mestres que siguen titulars de llocs de treball amb caràcter definitiu en centres docents públics dependents de la Conselleria de Cultura i Educació, i els qui es troben en situació de provisionalitat com a conseqüència de la supressió del lloc de treball que ocupaven amb caràcter definitiu. Els participants han de trobar-se en alguna de les situacions següents:
  
Servici actiu.
  
Servicis especials.
  
Excedència per a cura de fills durant el primer any.
  
Suspensió provisional.
  
En virtut del que establix la disposició transitòria quarta de la Llei Orgànica 1/1990, de 3 d'octubre, solament podran obtindre destinació en llocs de treball de primer cicle d'Educació Secundària Obligatòria, en instituts d'Educació Secundària, els participants que complisquen alguna de les condicions següents:
  
Tindre destinació definitiva en llocs de treball de primer cicle d'Educació Secundaria Obligatòria.
  
Haver ingressat en el cos de mestres amb anterioritat a l'1 de setembre de 1998.
  
Article 3
  
1. L'adjudicació de les vacants oferides es determinarà d'acord amb les prioritats següents:
  
1.1 Mestres que hagen superat les proves selectives d'accés al cos de professors d'Ensenyament Secundari en l'especialitat per la qual han ingressat i que tinguen destinació definitiva en col·legis públics establits com a àmbit d'influència de la vacant oferida en l'annex II i III de l'Orde de 29 de maig de 2002. Entre estos, tindran preferència els qui hi hagen accedit pel torn de mobilitat.
  
1.2 Mestres amb destinació definitiva en el col·legis públics establits com a àmbit d'influència de la vacant oferida en l'annex II i III de l'Orde de 29 de maig de 2002 i provisionals per supressió del lloc de treball que ocupaven amb caràcter definitiu als esmentats col·legis públics.
  
1.3 La resta de participants.
  
2. La prioritat per a fer efectiva l'adscripció està determinada pel supòsit en què es troben compresos segons l'orde de prelació en què van relacionats en l'apartat anterior.
  
3. En els supòsits 1.1 i 1.2, quan existisquen diferents participants dins el mateix grup, la prioritat s'hi ha de determinar per:
  
3.1 Major antiguitat amb destinació definitiva en l'àmbit d'influència.
  
3.2 Major temps de servicis efectius com a funcionari de carrera en el cos de mestres.
  
3.3 Any més baix d'ingrés en el cos.
  
3.4 Millor número de llista obtingut en el procediment selectiu d'ingrés en el cos:
  
a) Els mestres de la desena i onzena promocions d'accés directe i dels concursos oposició convocats a partir de 1984 tindran el número de llista general publicat en l'orde ministerial per la qual són nomenats funcionaris de carrera.
  
b) Els qui van ingressar en el cos de mestres amb anterioritat a 1985 i que tinguen assignat el nou NRP, d'acord amb la Resolució de 29 de maig de 1985, de la Secretaria d'Estat per a l'administració Pública, tindran en este concepte la part numèrica del seu antic NRP.
  
c) Els qui van ingressar en el cos de mestres amb anterioritat a 1985 i encara no tinguen assignat un nou NRP. Se'ls considerarà com a número de llista la part numèrica del seu NRP.
  
d) Els qui van ingressar mitjançant els procediments selectius convocats amb posterioritat a 1991 s'ordenaran atenent a la millor puntuació obtinguda en el dit procediment selectiu, d'acord amb el que establix l'orde per la qual se'ls nomena funcionaris de carrera.
  
4. Els mestres que tenen destinació en un centre per desglossament o integració en un altre se'ls computarà en l'antiguitat com a definitius en este la referida al seu centre d'origen. El mateix tractament es donarà als qui els va ser suprimida la seua destinació immediatament anterior.
  
5. L'antiguitat en l'àmbit d'influència s'entendrà la mantinguda de forma ininterrompuda en els centres de l'àmbit d'influència. A este efecte serà computada, també, com a antiguitat en l'àmbit d'influència aquella a què es referix el punt 4 de la present orde.
  
6. En el supòsit 1.3, quan existisquen diferents participants dins els mateix grup, les prioritats s'hi ha de determinar d'acord amb el que disposa el tercer punt d'este article, llevat del punt 3.1.
  
Article 4
  
Per a poder ser adscrit en una vacant del primer cicle d'Educació Secundària Obligatòria en instituts, s'haurà d'estar en possessió dels requisits establits en l'article 4 i la disposició addicional segona de l'Orde de 23 de gener de 1997, de la Conselleria de Cultura, Educació i Ciència, per la qual es regula el procés d'adscripció dels funcionaris del cos de mestres als llocs de treball resultants de la nova ordenació del sistema educatiu.
  
Article 5
  
Els mestres que desitgen participar en el procediment descrit en els articles anteriors, dirigiran la sol·licitud, ajustant-se al model d'annex I-A, al director territorial de Cultura i Educació de la província en què es trobe el centre de destinació definitiva o de supressió. La instància de sol·licitud serà presentada en la direcció territorial corresponent.
  
Els participants podran sol·licitar tots els llocs per als quals estiguen habilitats, relacionant-los segons el seu orde de preferència establit a este efecte en el model d'annex I-A
  
El termini de presentació de sol·licituds serà de set dies hàbils comptats a partir del sendemà de la publicació d'esta convocatòria en el Diari Oficial de la Generalitat Valenciana.
  
Article 6
  
En cada direcció territorial es formarà una comissió designada pel director territorial corresponent i composta pel subdirector d'Educació, que actuarà com a president; un vocal nomenat entre inspectors d'Educació amb destinació en la província; dos vocals nomenats entre directors de centres públics d'Educació Infantil o Primària de la província, i un secretari nomenat entre funcionaris de carrera del grup A (administració general) amb destinació en la direcció territorial, així mateix podrà participar en la comissió un representant de cada organització sindical amb representació en l'àmbit respectiu.
  
Esta comissió serà l'encarregada de dur a terme l'estudi de les sol·licituds i la seua ordenació segons els criteris assenyalats en l'article 3 d'esta resolució, i de la proposta d'adscripció als llocs de treball que corresponga a cada concursant.
  
Article 7
  
Una vegada examinades totes les sol·licituds, les comissions exposaran al tauler d'anuncis de cada direcció territorial la proposta dels mestres adscrits a centres de Secundària, amb l'especificació del lloc de treball al qual han sigut adscrits, segons el model d'acta de l'annex II.
  
Article 8
  
Els mestres que no estiguen conformes amb la proposta realitzada per les comissions podran presentar en el termini de 3 dies des de la seua exposició una reclamació o desistiment per a la qual cosa utilitzaran el model d'annex III. Les reclamacions seran dirigides al director territorial de Cultura i Educació de la província d'on depenga la comissió.
  
Article 9
  
Vistes les reclamacions, la direcció territorial dictarà una resolució definitiva, que s'ajustarà al model establit en l'annex IV. Contra esta resolució es podrà interposar recurs d'alçada davant el director general de Personal.
  
DISPOSICIÓ FINAL
  
Primera
  
Els mestres que obtinguen destinació en la present convocatòria, procedents de centres de l'àmbit de vigència de la vacant assignada, no se'ls computarà tal adscripció com a canvi de centre a l'efecte de participació en posteriors procediments de mobilitat.
  
Segona
  
Contra esta resolució que, posa fi a la via administrativa, d'acord amb el que es preceptua en l'article 109 de la Llei 30/1992, de 26 de novembre, en la redacció donada per la Llei 4/1999, de 13 de gener, en relació amb la disposició final segona de la Llei 5/1983, de 30 de desembre, del Govern Valencià, i la disposició addicional 15 de la Llei 6/1997, de 14 d'abril, podrà interposar-se amb caràcter potestatiu recurs de reposició davant la Direcció General de Personal en el termini d'un mes comptat des del sendemà de la seua publicació o interposar directament recurs contenciós administratiu davant el Jutjat Contenciós Administratiu de València, en el termini de dos mesos comptats a partir del sendemà de la seua notificació.